Dôvodová správa

Znenie úlohy B. 1. uznesenia vlády Slovenskej republiky č. 446 zo 14. júna 2000.

         Pri príprave nových medzinárodných zmlúv o sociálnom zabezpečení v časti vecných dávok (t. j. zdravotnej starostlivosti) rešpektovať zásady nariadenia rady č. 1408/71 /EHS/ s uplatnením požiadavky účinnosti ku dňu vstupu Slovenskej republiky do Európskej únie.

Návrh:  Zrušiť úlohu.

Odôvodnenie:

        V uznesení vlády Slovenskej republiky č. 446 zo 14. júna 2000 sa v bode B.2. uložilo ministrovi zdravotníctva pri príprave návrhu nového zákona o zdravotnom poistení hľadať možnosti finančného zabezpečenia zdravotnej starostlivosti poskytovanej v súlade s nariadením rady č.1408/71/EHS/ o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva. V novom zákone o zdravotnom poistení bude upravené zmluvné doplnkové zdravotné poistenie, na základe ktorého sa bude môcť preplácať zdravotná starostlivosť poskytnutá poistencom v členských štátoch Európskej únie podľa zásad uvedených v nariadení rady č. 1408/71 /EHS/.

        V súčasnosti sa pripravuje medzinárodná zmluva o sociálnom zabezpečení  s Rakúskou republikou, v ktorej  sa upravuje poskytovanie vecných dávok pre vyslané zárobkovo činné osoby (zamestnanci a samostatne zárobkovo činné osoby),  pre žiakov a pre študentov. V pripravenej zmluve je zakotvené, že  táto časť zmluvy nadobudne účinnosť až potom, keď slovenská strana diplomatickou cestou oznámi, že splnila legislatívne podmienky pre vykonávanie zmluvy vo vzťahu k vyslaným zárobkovo činným osobám, žiakom a študentom.

         Nadobudnutie účinnosti novej medzinárodnej zmluvy o sociálnom zabezpečení s Rakúskou republikou, s Luxemburským veľkovojvodstvom, ktoré sa pripravujú, pred vstupom Slovenskej republiky do Európskej únie, by bolo v rozpore s uznesením vlády č. 446/2000 zo 14. júna 2000 v bode B.1., preto ho Ministerstvo zdravotníctva Slovenskej republiky navrhuje z uvedeného dôvodu zrušiť.